子修步屧相過屬疾不能倒屣戲贈
作者：沈與求
朝代：宋

paragraphs: 簿書日在手，佳思挽不留。
而能痛撥置，時來訪清幽。
古木占城陰，一曲縈寒流。
落影插清泚，綠蔭亦巳稠。
結亭坐蟠石，傲兀忘拘囚。
雄談功名外，俊氣横九州。
事故未應爾，長恐坐阻修。
造物小兒相，妒我得暫休。
河魚竟中潰，午枕猶扶頭。
雙鳬飛舄聲，歷歷過牆陬。
此興豈復淺，何當起從游。
試令開丈室，子能問疾不。